## Pravilnik o izobrazbi, ispitima i provjeri znanja za čuvara

### NN 5/1997 (17.1.1997.), Pravilnik o izobrazbi, ispitima i provjeri znanja za čuvara

# **MINISTARSTVO UNUTARNJIH POSLOVA**

Na temelju članka 82. stavka 1. podstavka 5. Zakona o zaštiti osoba
i imovine ("Narodne novine" broj 83/96.), ministar unutarnjih
poslova donosi

## **PRAVILNIK**

### **O IZOBRAZBI, ISPITIMA I PROVJERI ZNANJA ZA ČUVARA**

Članak 1.

Izobrazba čuvara sastoji se od teorijskog i praktičnog dijela, a provodi
se prema programu koji je priložen uz ovaj Pravilnik i njegov je sastavni
dio.

Izobrazba traje 50 nastavnih sati, od čega je 40 sati teorijski dio,
a 10 sati praktični dio izobrazbe.

Članak 2.

Izobrazbu čuvara mogu provoditi tijela državne uprave i pravne osobe
koje za to dobiju suglasnost Ministarstva unutarnjih poslova (u daljnjem
tekstu: ovlaštena tijela).

Članak 3.

O završenoj izobrazbi za čuvara ovlašteno tijelo izdaje potvrdu.

Potvrda se ne izdaje ako pristupnik nije odslušao teorijski dio i nije
s uspjehom završio praktični dio izobrazbe.

Potvrda o završenoj izobrazbi izdaje se na predlošku koji je tiskan
uz ovaj Pravilnik i njegov je sastavni dio.

Članak 4.

Nakon završene izobrazbe pristupnik polaže stručni ispit.

Zahtjevu za polaganje stručnog ispita prilaže se potvrda o završenoj
izobrazbi propisanoj ovim pravilnikom.

Članak 5.

Stručni ispit polaže se pred Ispitnim povjerenstvom Ministarstva unutarnjih
poslova.

Članak 6.

Stručni ispit se sastoji od usmene provjere znanja teorijskog dijela
izobrazbe.

Uspjeh pristupnika na ispitu ocjenjuje se ocjenom "položio" ili "nije
položio".

Pristupnik se ocjenjuje ocjenom "položio" ako je pokazao zadovoljavajuće
znanje, a ocjenom "položio s odlikom" ako je pokazao izvrsno znanje iz
svih predmeta teorijskog dijela programa.

Članak 7.

Pristupnik koji na stručnom ispitu ne zadovolji iz najviše dva predmeta
moći će pristupiti polaganju popravnog ispita u roku koji odredi ispitno
povjerenstvo, a taj rok ne može biti dulji od dva mjeseca od dana polaganja
ispita.

Pristupnik koji je ocijenjen ocjenom "nije položio" može pristupiti
ponovnom polaganju ispita najranije 30 dana od dana zadnjeg polaganja.

Članak 8.

Pristupniku koji je položio stručni ispit Ispitno povjerenstvo izdaje
svjedodžbu.

Svjedodžba se izdaje na predlošku koji je tiskan uz ovaj Pravilnik i
njegov je sastavni dio.

Članak 9.

Troškove osposobljavanja i polaganja stručnog ispita snosi podnositelj
zahtjeva.

Članak 10.

Stupanjem na snagu ovoga Pravilnika prestaju se primjenjivati odredbe
Pravilnika o zdravstvenim pregledima za utvrđivanje zdravstvene sposobnosti
za držanje i nošenje oružja ("Narodne novine" br. 79/92.) koje se odnose
na osobe koje obavljaju poslove zaštite imovine.

Članak 11.

Ovaj Pravilnik stupa na snagu osmog dana od dana objave u "Narodnim
novinama".

Broj: 511-01-64-39209/1-96.
Zagreb, 18. prosinca 1996.

Ministar
**Ivan Penić,** v. r.

**PRILOG 1.: PROGRAM IZOBRAZBE ZA ČUVARA**

TEORIJSKI DIO PROGRAMA:

**I. Tjelesna zaštita (18 nastavnih sati)**

1. Zakonske ovlasti čuvara

1.1. Utvrđivanje identiteta

1.2. Izdavanje zapovijedi

1.3. Zabrana pristupa

1.4. Zadržavanje

1.5. Pregled vozila i osoba

1.6. Osnove poznavanja zakonskih odrednica (Kazneni zakon, Zakon o kaznenom
postupku, Zakon o unutarnjim poslovima, Zakon o prekršajima protiv javnog
reda i mira)

2. Uporaba tjelesne snage

3. Uporaba izvježbanih pasa čuvara

4. Osnovni oblici ugrožavanja i mjere zaštite

5. Pravila postupanja čuvara

5.1. Opće i posebne dužnosti čuvara

5.2. Postupanje čuvara pri obavljanju kontrolnih, čuvarskih i poslova
ophodnje

5.3. Pravila pratnje novca, vrijednosnih papira, dragocjenih kovina
i metala

5.4. Pravila čuvanja štićenih osoba

**II. Uporaba sredstava i uređaja tehničke zaštite (2 nastavna sata)**

1. Podjela tehničkih sredstava zaštite

2. Sustavi tehničke zaštite

2.1. Sustav za detekciju ulaska u zatvoreni prostor

2.2. Sustav za dojavu napada

2.3. Sustav za detekciju ulaska u otvoreni prostor

2.4. Sustav za nadgledavanje štićenog prostora

2.5. Sustav za detekciju nastanka požara

2.6. Ostali sustavi zaštite

3. Uporaba sredstava i uređaja veza u službi

4. Uporaba detektora

5. Sredstva za zaštitu u prijevozu osoba, novca, vrijednosnih papira
i inih vrijednosti

**III. Osnove kriminalistike (6 nastavnih sati)**

1. Pojam kriminalistike

2. Indicije

3. Očevid

4. Tragovi

5. Mjere i radnje za osiguranje mjesta kaznenog djela

6. Pisane isprave i tragovi kaznenih djela na njima (falsifikati)

**IV. Osnove komuniciranja (4 nastavna sata)**

1. Izvod iz osnova psihologije (pojam, struktura ličnosti, pozornost,
percepcija, emocije i sl.)

2. Osnove pisane i govorne komunikacije

3. Ponašanje i ophođenje na radnom mjestu

**V. Držanje, nošenje i pravilna uporaba vatrenog oružja (10 nastavnih
sati)**

1. Zakonske osnove za nabavljanje, držanje, nošenje i korištenje oružja
(Zakon o oružju, Zakon o prekršajima protiv javnog reda i mira, Kazneni
zakon)

2. Kazneno-pravni aspekt uporabe vatrenog oružja

2.1. nužna obrana

2.2. krajnja nužda

3. Rukovanje kratkim vatrenim oružjem

3.1. Vrste i opće karakteristike (taktičko-tehničke)

3.2. Mjere sigurnosti

3.3. Rastavljanje i sastavljanje

3.4. Opis dijelova

3.5. Vrste zastoja, uzroci i način otklanjanja

3.6. Osnovni pojmovi iz teorije gađanja (postupci i radnje u ciljanju
i okidanju)

3.7. Čuvanje i održavanje

PRAKTI^NI DIO PROGRAMA

**I. Specijalna tjelesna izobrazba (8 nastavnih sati)**

1. Opća tjelesna pripremljenost

2. Samoobrana (stavovi, udarci, blokade, padovi, bacanja)

3. Zahvati privođenja

**II. Izvođenje gađanja teškim vatrenim oružjem (2 nastavna sata)**

1. Praktično izvođenje gađanja oružjem obavlja se prema sljedećim uvjetima:

- gađanje se izvodi sa 8 komada streljiva (od toga su 3 probna, a 5
za ocjenu) u stojećem stavu

- udaljenost od strijelca do mete iznosi 10 m

- meta je kružnog oblika, izmjere 50 x 50 cm

- strijelac je uspješno izveo praktično gađanje ukoliko je od 5 komada
streljiva postigao najmanje 3 pogodka u propisanu metu

![](dodatni/368148.gif)
![](dodatni/368149.gif)

Pravilnik, NN 5/1997-76